

PEST MEGYEI RENDŐR-FŐKAPITÁNYSÁG


CEGLÉDI RENDŐRKAPITÁNYSÁG

**Szám: 13020/1621-11/2017. ált.**

**ÉRTÉKELŐ JELENTÉS**

**Törtel**

**2016. évi közbiztonsági, bűnügyi helyzetéről**



**Cegléd, 2016. február 27.**

**Készítette:**

**András Hunor Lehel r. százados**

**őrsparancsnok**

**A jelentésben foglaltakkal egyetértek:**

**Török Csaba r. alezredes**

**kapitányságvezető**

**Tisztelt Polgármester Úr!**

**Tisztelt Képviselő-testület!**

**A Jászkarajenői Rendőrőrs 2016. évi tevékenységét értékelő beszámolómat az alábbiak szerint terjesztem Önök elé:**

Tisztelettel tájékoztatom Önöket, hogy az Jászkarajenői Rendőrőrs 2016. évben - a szakmai és társadalmi elvárásoknak megfelelően elvégezte a részére meghatározott feladatokat. Működésünk jogi alapjait továbbra is a rendőrségre irányadó jogszabályok, közjogi szervezetszabályozó eszközök, belső normák, vezetői irányelvek, utasítások határozták meg.

2016-ös évben többek között fő célkitűzésünk volt a bűncselekmények számának további csökkentése, büntetőeljárások eredményességének fokozása, továbbá hatékony fellépés a tulajdon elleni szabálysértések elkövetőivel szemben, bűn és baleset-megelőzés munka, illetőleg a kommunikációs tevékenységünk fejlesztése.

A fenti célkitűzéseink elérése kapcsán jelentős támogatást kaptunk az önkormányzatoktól, a Ceglédi Járási Ügyészségtől, a rendőrőrs területén működő polgárőr szervezetektől, mezőőröktől és a területünkön élő állampolgároktól.

Célul tűztük ki, hogy a bűncselekmények visszaszorítása, a bűnözés elleni harc eredményessége érdekében társadalmi összefogást teremtsünk, amely faladat végrehajtásában jelentős szerepet játszik az önkormányzatokkal, a polgárőrséggel való szoros kapcsolattartás. A jogsértések visszaszorítása össztársadalmi igény és feladat, amelyben az állami, önkormányzati szervek és a civil szervezetek összefogására van szükség. Ezen területen az eredményességet alapvetően meghatározza a rendőrség, a polgárőrség és az önkormányzat hatékony és szervezett együttműködése. Az év során megrendezésre került közbiztonsági fórumokon az önkormányzati vezetők, képviselők hozzászólásai, észrevételei, sokszor anyagi támogatásai is azt erősítették meg, hogy a lakosság támogatja ez irányú törekvéseinket.

Célul tűztük ki továbbá magunknak azt is, hogy a hozzánk forduló állampolgárokkal együttműködő, empatikus, segítőkész és egyben határozott, a törvényeknek maradéktalanul megfelelő rendőri intézkedésekre kerüljön sor. Feladataink ellátása során igyekeztünk a problémákra fókuszálni, és a jogszabályi keretek között minden felmerülő problémát megfelelő módon kezelni.

A Jászkarajenői Rendőrőrs 2016. évi tevékenységéről és eredményeiről az alábbiak szerint tájékoztatom Önöket:

**I.**

**TÖRTEL KÖZBIZTONSÁGI HELYZETÉNEK ÉRTÉKELÉSE**

**1. A Bűnügyi helyzet bemutatása:**

Az előző évhez hasonlóan 2016. évben is legfőbb célkitűzésünk volt a bűncselekmények számának további csökkentése, a bűnözői körök feltérképezése és az igazságszolgáltatás elé állítása, a büntetőeljárások eredményességének fokozása, továbbá hatékony fellépés a tulajdon elleni szabálysértések elkövetőivel szemben.

A fenti célkitűzéseink elérése kapcsán jelentős támogatást kaptunk a Ceglédi Járási Ügyészségtől a rendőrőrs illetékességi területén működő polgárőr szervezetektől, mezőőröktől, az önkormányzatoktól, a területünkön élő állampolgároktól.

Jelentősen emelkedett azon nyomozások száma és aránya, melyekben az eljárást eredményesen tudtuk befejezni. Az elmúlt évben több olyan elkövetőt derítettünk fel és velük kapcsolatban sikeres bizonyítási eljárást folytattunk le, mely gyanúsítottak korábban számos bűncselekményt követtek el az illetékességi területünkön élő állampolgárok sérelmére.

Kiemelten alkalmaztuk mind a büntető ügyekben mind, pedig az elzárással is sújtható szabálysértések esetében a bíróság elé állítás lehetőségét, továbbá jelentős esetben döntöttünk bűnügyi- és szabálysértési őrizetbe vétel elrendeléséről, illetve számos esetben tettünk előterjesztést előzetes letartóztatás indítványozására.

**1.1. A regisztrált bűncselekmények számának alakulása:**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | *A bűncselekmények megoszlása településenként Törtel (Enyübs adatai alapján)* | | | | | | | | |
|  | | **2010.** | **2011.** | **2012.** | **2013.** | **2014.** | **2015.** | **2016.** | változás mértéke 2015-2016. |
| összes bűncselekmény | | 63 | 135 | 150 | 92 | 93 | 110 | 46 | **- 64** |
| közterületen elkövetett bűncselekmény | | 15 | 33 | 26 | 19 | 12 | 19 | 8 | **-8** |

Mint minden évben, úgy jelen értékelés során is meg kell említenem azt, hogy a jelentésben szereplő statisztikai adatok az ENyÜBS követő statisztika adatokon alapulnak.

A fenti számadatokra figyelemmel Törtel területén a regisztrált bűncselekmények alakulása nagyon kedvező képet mutat, hiszen az elkövetett deliktumok száma jelentősen csökkent mind az összes bűncselekményi számokat, mind pedig a közterületen elkövetett bűncselekményi számokat tekintve. Elmondható, hogy a településen jelentősen csökkent a testi sértések, garázdaságok és lopások száma, mely utóbbi deliktum egyébként évről évre csökkenést mutat.

**1.2. A közterületen elkövetett regisztrált bűncselekmények számának alakulása.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| *A közterületen elkövetett bűncselekmények megoszlása Törtel községben (Enyübs adatai alapján)* | | | | | | | | |
|  | **2010.** | **2011.** | **2012.** | **2013.** | **2014.** | **2015.** | **2016.** | változás mértéke 2015-2016. |
| közterületen elkövetett bűncselekmény | 15 | 33 | 26 | 19 | 12 | 19 | 8 | **-8** |

A közterületen elkövetett bűncselekmények megelőzése tekintetében – csak úgy, mint az összes bűncselekmény vonatkozásában – jelentős előre lépést tettünk 2016. évben.

A közterületen elkövetett bűncselekmények azért kaptak kiemelt figyelmet, mert e kategóriában elkövetett bűncselekmény az, amely leginkább irritálja a lakosságot.

A táblázat alapján látható, hogy a közterületen elkövetett bűncselekmények száma a 2015. évi 19-ről 8-ra csökkent 2016. évre, mely egy jelentős 58%-os csökkenést jelent.

A közterületen elkövetett bűncselekmények számainak csökkenéséhez 2016. évben jelentősen hozzájárult az a körülmény, hogy nem telt el olyan nap, amikor a község területén ne jelent volna meg rendőr.

**1.3. A regisztrált bűncselekmények 10.000 lakosra vetített aránya, változása.**

A 10.000 lakosra jutó regisztrált bűncselekmények száma a bűnügyi fertőzöttség mérőszáma. Törtel község lakossága 2015. január 01-én a KSH kiadott adatai alapján 4.342 fő volt, ez 2016. január 01-én 4.340 főre csökkent.

Törtel községben 2015. évben összesen 110 elkövetett bűncselekményt regisztráltunk, mely számadat 10.000 lakosra vetítve 253 elkövetett bűncselekményt jelent.

Ezzel szemben 2016. évben 46 bűncselekményt regisztráltunk, mely 10.000 lakosra vetítve már csak 105 elkövetett bűncselekményt mutat.

Fenti adatokból megállapítható, hogy csökkent a 10.000 lakosra jutó bűncselekmények száma, ezáltal jelentősen csökkent Törtel területének bűnügyi fertőzöttsége.

**1.4. Kiemelten kezelt bűncselekmények alakulása.**

A rendőrség kiemelt figyelmet fordít az állampolgárok személyét, biztonságát, vagyonát leginkább veszélyeztető és ez által a szubjektív biztonságérzetét leginkább befolyásoló bűncselekmények vonatkozásában a felderítésre, az elkövetők elfogására, illetve ezen, jogszabálysértő cselekmények visszaszorítására. Az egyes kategóriákban tapasztalható változások az alábbi táblázatban kerültek összefoglalásra.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Rendőri eljárásban regisztrált kiemelten kezelt bűncselekmények számának alakulása település szerinti bontásban 2010-2015. évi ENyÜBS  adatok alapján **TÖRTEL** | **2010.** | **2011.** | **2012.** | **2013.** | **2014.** | **2015.** | **2016.** | változás mértéke 2015-2016 % |
| **Testi sértés** | **10** | **3** | **1** | **6** | **3** | **14** | **4** | **-71,4%** |
| - súlyos testi sértés | 8 | 2 | 1 | 3 | 1 | 4 | 3 | -25% |
| - halált okozó testi sértés | 0 | 0 | 0 | 0 | 0 | 0 | 0 | 0 |
| **kiskorú veszélyeztetése** | **0** | **0** | **0** | **0** | **0** | 1 | 0 | -1 |
| **embercsempészés** | **0** | **0** | **0** | **0** | **0** | 0 | 0 | 0 |
| **garázdaság** | **2** | **1** | **2** | **1** | **5** | 11 | 2 | -81,8% |
| **önbíráskodás** | **0** | **0** | **0** | **1** | **0** | 0 | 0 | 0 |
| **visszaélés kábítószerrel** (**a terjesztői magatartások tekintetében**) Btk. 282/A. §, 282/B. § (2)-(3) bek., 282/C. § (2) bek. | **0** | **0** | **0** | **0** | **0** | 0 | 0 | 0 |
| **lopás** | **33** | **88** | **106** | **53** | **45** | **44** | **27** | **-38,6%** |
| - személygépkocsi lopás | 1 | 1 | 0 | 0 | 0 | 0 | 0 | 0 |
| - zárt gépjármű-feltörés | 2 | 3 | 2 | 0 | 0 | 0 | 0 | 0 |
| - lakásbetörés | 3 | 4 | 17 | 11 | 12 | 12 | 11 | - 8,3% |
| **rablás** | **1** | **1** | **1** | **0** | **0** | **0** | **0** | **0** |
| **kifosztás** | **0** | **0** | **0** | **0** | **0** | **1** | **1** | **0** |
| **zsarolás** | **0** | **1** | **0** | **0** | **0** | **0** | **0** | **0** |
| **rongálás** | **0** | **7** | **4** | **1** | **1** | **5** | **0** | **-5** |
| **orgazdaság** | **0** | **2** | **1** | **0** | **0** | **0** | **0** | **0** |
| **jármű önkényes elvétele** | **0** | **0** | **0** | **0** | **0** | **0** | **0** | **0** |
| **14 kiemelten kezelt bűncselekmény összesen** | **47** | **104** | **115** | **63** | **54** | **76** | **34** | **-55,3%** |

A kiemelt (jelentős tárgyi súlyú és a köznyugalmat leginkább megzavaró jogsértések) kategóriába tartozó összeses bűncselekmények alakulásánál megállapítható, hogy 2015-höz képest a bűncselekmények száma **55,3%-al** csökkent, mely jelentős különbség az előző évi arányokat tekintve.

Csökkent az elkövetett testi sértések, garázdaságok és lopások száma.

Vagyon elleni bűncselekmények kategóriájába tartozó lopások vonatkozásban pozitív irányú változás mutatható ki, hiszen az előző évi adatokhoz képest **38,7 %-os** mértékű csökkenést regisztráltunk.

Törtelen az elmúlt évben rablást nem követtek el, továbbá kiemelt élet elleni bűncselekmény sem történt. Jelentős hangsúlyt fektetünk a bűnmegelőzésre, a célirányos és szervezett közterületi jelenlét biztosítására. Ezen tevékenységünk kapcsán teljes körű támogatását kapunk Godó Tibor polgármester úrtól és az önkormányzat testületétől.

**1.5. A kiemelten kezelt bűncselekmények körén kívül fontosabb bűncselekmények szöveges értékelése.**

A fentiekben megfogalmazott 14 kiemelten kezelt bűncselekményen kívül szükséges említést tenni további olyan bűncselekményről, amely nem tartozik e kategóriába, azonban a lakosság körében mégis fontosnak bizonyulnak.

Zaklatás bűncselekmény elkövetése miatt az elmúlt években néhány esetben került sor nyomozás elrendelésére Törtel vonatkozásában. A legjellemzőbb elkövetői magatartás volt házastársak, volt élettársak között figyelhető meg, amikor is az egyik fél nem, vagy csak nehezen tud belenyugodni a kapcsolat lezárásába és ebből fakadó, sokszor betegesen ragaszkodó magatartásával – amely a másik fél részére már nyomasztó - meríti ki a bűncselekmény törvényi tényállását.

**2. A bűnüldöző munka értékelése:**

**2.1. A nyomozáseredményességi mutató alakulása.**

A nyomozáseredményességi mutató alakulása:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| *Nyomozáseredményességi adatok a Ceglédi Rendőrkapitányság vonatkozásában (ENyÜBS adatai alapján)* | | | | | | | | |
|  | **2010.** | **2011.** | **2012.** | **2013.** | **2014.** | **2015.** | **2016.** | **változás**  **mértéke**  **2015-2016.** |
| összes bűncselekmény | 2792 | 3859 | 4807 | 3211 | 2748 | 2411 | 1751 | **-27,4%** |
| 14 kiemelten kezelt bűncselekmény | 2005 | 2505 | 3302 | 2229 | 1663 | 1471 | 917 | **-37,7%** |
| közterületen elkövetett bűncselekmény | 877 | 935 | 1110 | 879 | 591 | 636 | 402 | **-36,8%** |
| nyomozáseredményességi mutató az összes bűncselekmény kategóriában (%) | 31,5 | 22,2 | 16,5 | 36,2 | 50,1 | 54,4 | 63,0 | **+8,6 % pont** |
| nyomozáseredményességi mutató a 14 kiemelt bűncselekmény kategóriában (%) | 21,5 | 17,8 | 11,5 | 22,5 | 31,7 | 39,2 | 42,2 | **3% pont** |
| nyomozás eredményességi mutató a közterületen elkövetett bűncselekmények kategóriában (%) | 42,0 | 32,8 | 22,4 | 43,3 | 73,6 | 77,2 | 80,8 | **3,6% pont** |

A 2016. évben a rendőri eljárásokban **regisztrált bűncselekmények száma a Ceglédi Rendőrkapitányság vonatkozásában 1.751 volt**, amely az előző évi adatokhoz viszonyítva 27,4 %-kal (2.411-ről, -660) csökkent. A rendőrkapitányságunk **nyomozáseredményességi mutatója tárgyévben 63 %** volt, amely az előző évhez képest (54,4%) **8,6 százalékponttal kedvezőbb**.

A korábbi évek kedvező eredményességi adatait folyamatosan sikerült javítani, így 2016 évben is a PMRFK átlagos nyomozás eredményessége felett teljesítettünk. A 13 megyei rendőrkapitányság viszonylatában a **3.** helyen végeztünk.

A kapitányság **felderítési mutatója** tárgyévben **50,6 %** volt, mely az előző évhez képest  
(34 %) **16,6 százalékponttal kedvezőbb**. A felderítési mutatókat figyelembe véve a 13 megyei rendőrkapitányság közül a **3.** helyen végeztünk.

**2.2. A közterületen elkövetett, regisztrált bűncselekmények nyomozáseredményességi mutatója.**

A Ceglédi Rendőrkapitányság vonatkozásában az eljárásokban **közterületen ismertté vált bűncselekmények száma 402**, mely az előző évhez képest 36,8%-kal csökkent (636-ról, -234).

A közterületen elkövetett **bűncselekmények aránya 22,9 %** az összes regisztrált bűncselekmények számához viszonyítva.

A Jászkarajenői Rendőrőrs területén elkövetett valamennyi bűncselekmény vonatkozásában megállapítható, hogy az elsődleges intézkedések tekintetében a szükséges eljárási cselekményeket maradéktalanul foganatosítottuk. A bűnüldözői munka azonban nem egyéni tevékenység, hanem az adott rendőri szerv (Ceglédi Rendőrkapitányság) összehangolt, feladatorientált csapatmunkája, ahol minden egyes szerv elvégzi a rá háruló feladatokat. Ennek alapján a Jászkarajenői Rendőrőrs bűnüldözői munkáját részegységként nem lehet értékelni, ezért az őrs munkáját is érintő, a kapitányság egészét meghatározó változásokról áll módomban beszámolni.

**A Ceglédi Rendőrkapitányság eredményességének növelése érdekében a korábbi években bevezetett jelentősebb változásokat az értékelt időszakban már rutinszerűen alkalmaztuk**, amely a hatékonyságunk további növekedését eredményezte. A változtatások lényege abban áll, hogy a forrónyomos tevékenységünk szervezettségét-hatékonyságát fokoztunk, amelynek irányítását minden esetben valamely bűnügyes parancsnok koordinálja. **A rendészeti terület és a bűnügyi szolgálat között napi szintűre emeltük az információáramlást,** valamint a rendészeti állomány bűnügyi érzékenységét is sikerült magasabb szintre emelni. **A körözési tevékenységünket is új alapokra helyeztük, amely szintén hozta az elvárt eredményt.** Továbbra is hiszünk abban, hogy a „támadó” jellegű, határozott, gyors bűnüldözési gyakorlat alkalmazásával tovább javíthatjuk a nyomozáseredményességünket. **A folyamatban lévő büntetőeljárások számának radikális csökkenésével elértük azt**, hogy nagyobb kapacitást tudjunk fordítani az operatív erők, eszközök alkalmazására.

**3. Tulajdon elleni szabálysértések kapcsolatos tapasztalatok, adatok.**

Rendőrkapitányságunkon az elzárással is sújtható szabálysértési ügyekben az előkészítő eljárásokat a szabálysértési előkészítő csoport folytatja le. **A csoport feladatai közé tartozik még a közigazgatási eljárások lefolytatása, valamint a helyszín bírságok felülvizsgálata is**. Az előkészítő eljárásokat az előkészítő csoport tagjai **jó színvonalon, és eredményesen folytatták le a 2016-es évben.**

Elmondható, hogy az elzárással sújtható szabálysértési ügyekben **kismértékű csökkenés tapasztalható,** amely számokba kifejezve: 2015-ben 562 előkészítő eljárás lett elrendelve és 607 ügy került befejezésre, **2016-ban 553 előkészítő eljárás lett elrendelve és 529 ügy került befejezésre.** A csökkenés hatásának köszönhetően az előadóknál lévő folyamatba lévő ügyeket eredményesebb, hatékonyabb tudtuk befejezni, mely **a felderítési mutatóban meg is mutatkozott. 2013-ban a felderítési mutató 22,28 %-os volt, amely a 2014-es évben 34.35 %-ra, 2015-ös évben 34,84%-ra, 2016-os évben 40,48 %-ra emelkedett.**

**A gyorsított bíróság elé állításokban** emelkedés mutatható ki, mert a 2015-ös évben 42 esetben történt gyorsított bíróság elé állítás, míg a **2016-os évben 45 esetben***.* A statisztikai adatok alapján jól látható, hogy a 2015-ös évhez képest a tiltott prostitúció jelentősen (kétharmadára) visszaszorult az elrendelt fokozott ellenőrzéseknek köszönhetően, azonban ez a hatékony megelőzés a bíróság elé állítások számának csökkenésében nem jelentkezett.

**A tulajdon elleni szabálysértések legjellemzőbb elkövetési formái az elmúlt évben a lopás, a csalás és a rongálás voltak.**

Törtel tekintetében megállapítható, hogy továbbra is a kisebb értékű, néhány száz forintos bolti lopások, lezáratlan kerékpárlopások és a külterületi részen lévő fás erdős területek  
történő falopások képezik a tulajdon elleni szabálysértések nagyobb részét. Nem lehet figyelmen kívül hagyni, azonban azt sem, hogy Törtel külterületi részén intenzív mezőgazdasági tevékenység zajlik, amely a nyár végi-őszi betakarítási időszakban szintén a szabálysértési értékhatárra elkövetett lopások színtere lesz. A közterületi állomány járőrszolgálatait ezért úgy szervezzük, hogy lehetőség szerint az inkriminált időszakban a szükséges közterületeket, mezőgazdasági területeket, visszatérően ellenőrizni tudják, ezáltal megelőzzék az esetleges jogsértéseket. Ezen a területen kiemelt segítséget jelent a törteli mezőőri szolgálat is.

**4. Közlekedésbiztonsági helyzet, és az abban bekövetkezett változások:**

A Törtel község illetékességi területén bekövetkezett közlekedési balesetek számát az alábbi táblázat tartalmazza.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Közúti közlekedési baleseti adatok** |  |  |  |  |  |  |  |  |
|  |  |  |  |  |  |  |  |  |
| **Törtel Község tekintetében** | **2010** | **2011** | **2012** | **2013** | **2014** | **2015** | **2016** | **Változás 2015-2016** |
| **Személysérüléses közúti közlekedési balesetek száma:** | **3** | **1** | **5** | **7** | **0** | **4** | **2** | **-2** |
| Halálos közúti balesetek | 0 | 0 | 1 | 1 | 0 | 0 | 0 | 0 |
| Súlyos sérüléses közúti közlekedési balesetek | 1 | 1 | 1 | 0 | 0 | 0 | 1 | +1 |
| Könnyű sérüléses közúti közlekedési balesetek | 2 | 0 | 3 | 6 | 0 | 4 | 1 | -3 |
| **Személyi sérüléses közúti közlekedési baleset során meghalt, illetve megsérült személyek száma (fő)** | **3** | **1** | **5** | **11** | **0** | **5** | **2** | **-3** |
| Meghalt személyek száma (fő) | 0 | 0 | 1 | 1 | 0 | 0 | 0 | 0 |
| Súlyosan sérült személyek száma (fő) | 1 | 1 | 1 | 0 | 0 | 1 | 1 | 0 |
| Könnyen sérült személyek száma (fő) | 2 | 0 | 3 | 10 | 0 | 4 | 1 | -3 |
| **Ittasan okozott közúti közlekedési balesetek száma** | **2** | **0** | **2** | **1** | **0** | **2** | **0** | **-2** |

Törtel közigazgatási területén **halálos kimenetelű közlekedési baleset nem történt,** míg súlyos sérüléssel járó közlekedési baleset 1 alkalommal, **könnyű sérülést eredményező** közlekedési baleset 3 esetben történt az elmúlt évben. Szerencsére 2016.évben nem regisztráltunk ittasságot egyik baleset okozójánál sem.

**A Ceglédi Járásban a balesetek okozóit vizsgálva** megállapítható, hogy a személygépjárművek vezetői vannak legnagyobb számba (82.6 %). Ki kell még emelni a tehergépjárművek vezetőit, akik a balesetek 6,2%-kal, és a kerékpárosok, akik 13,8 %-kal szerepelnek az okozók között.

Megállapítható, hogy a kerékpáros okozók száma 2 %-kal csökkent, míg a személygépjármű vezetők 45%-ról emelkedett a fenti számra, mely igen jelentős és visszavezethető a figyelmetlen és a KRESZ szabályokat nem megfelelően alkalmazó vezetőkre.

A balesetek értékelése, elemzése során megállapítottuk, hogy a közlekedési balesetek zöme 07:00-22:00 óra között következett be, ezért a fokozott ellenőrzéseket is többnyire ezen időpontokra összpontosítottuk. Alföldi településeinkhez híven és a hagyományoknak megfelelően **területünkön nagyon jellemző a lakosság körében a kerékpáros közlekedés.** A nagyszámú kerékpáros közlekedőnek és a helytelen közlekedési kultúrájuknak köszönhető, hogy ilyen magas az okozók aránya közöttük. Nemcsak lakott területen belül, hanem azon kívül is sokan használják a közlekedés ezen módját. Az értékelt időszakban számos akciót, ellenőrzést hajtottunk végre, amelyek során többek között a kerékpárosok közlekedését és kerékpárjaik felszereltségét ellenőriztük.

2016. évben a személyi sérüléses balesetek **31%-a** következett be **az elsőbbségi jog meg nem adása** miatt. A balesetek oksági szerkezetét tekintve második helyen a **gyorshajtás** áll, amely az összes baleseti szám 26,8%-át teszi ki, harmadikon pedig **a kanyarodási szabályok megszegése** 17,9%-al.

Megemlíthető még az **előzés szabályainak megszegése** (7,5%), ami két százalékkal kevesebb az előző évinél. A **figyelmetlen vezetés** miatt bekövetkeztek balesetek, a **gyalogosok hibája** miatti és az **egyéb ok** miatt balesetek aránya 2-3 %-os.

**II.**

**A TELEPÜLÉS KÖZBIZTONSÁGA ÉRDEKÉBEN TETT INTÉZKEDÉSEK**

**ÉS AZ AZZAL KAPCSOLATOS FELADATOK**

**1. A közterületi jelenlét mértéke, közterületek, nyilvános helyek biztonsága.**

A Ceglédi Rendőrkapitányság rendészeti állománya 2016. évben is **kiemelt figyelmet fordított a közterületi jelenlét fokozására,** amellett, hogy a rendőrkapitányság állománya rendszeresen adott megerősítő erőket Magyarország déli határszakaszára.

A reagáló képesség fenntartását alapvető követelményként kezeljük. A közrendvédelmi, illetve a napszakonként vezényelhető és közterületen szolgálatot teljesítő állomány egésze tekintetében is elmondható, hogy a lehetőségek figyelembe vételével, megfelelő híreszközökkel és megfelelő járművekkel rendelkeztünk a feladatok ellátására. A szigorú anyagi kötöttségek ellenére elmondhatjuk, hogy illetékességi területünkön minden körülmények között biztosított az eseményekre történő gyors reagálás lehetősége, bár sok esetben késedelmet okozott a járőrök leterheltsége.

Törtel külterületi részeinek ellenőrzése sem ütközik akadályba, hiszen a jelenlegi gépjárműparkunk alkalmas arra, hogy az év teljes időszakát tekintve a külterületi részen megjelenjünk, azt ellenőrzés alá vonjuk. Ezen feladat végrehajtásában kiemelkedő szerepet játszott a Törteli Mezőőrség, illetőleg az Önkormányzat által biztosított Dacia Duster terepjáró. A mezőőrség önálló és a rendőrséggel közös szolgálatellátásának köszönhetően jelentős mértékben növelni tudtuk a külterületi szolgálatok számát.

**2. A közrendvédelmi szolgálatteljesítés gyakorlata.**

A Jászkarajenői Rendőrőrs közrendvédelmi intézkedései az alábbiak alapján alakultak:

|  |  |  |  |  |
| --- | --- | --- | --- | --- |
|  | **2013.** | **2014.** | **2015.** | **2016.** |
| Bűnügyi megkeresés | 27 | **24** | **24** | **24** |
| Általános megkeresés | 12 | **22** | **18** | **18** |
| Lakcímkutatás | 39 | **48** | **79** | **63** |
| Elfogás | 15 | **28** | **12** | **30** |
| Előállítás | 80 | **93** | **71** | **48** |
| Elővezetés | 19 | **31** | **23** | **55** |
| Helyszínbírság | 265 | **537** | **830** | **954** |
| Bűnügyi feljelentés | 12 | **20** | **22** | **28** |

A statisztikai adatok alapján megállapítható, hogy a Jászkarajenői Rendőrőrs szinte valamennyi mutatójában előrelépés volt tapasztalható. A fenti számadatok nem településekre lebontott adatok, a táblázatban Jászkarajenői Rendőrőrs illetékességi területén bekövetkezett közrendvédelmi intézkedések láthatóak. A táblázat értékelésekor megállapíthatjuk, hogy az elfogások száma növekedett, hiszen 2015. évben 12 főt, addig 2016-ben 30 főt fogtunk el.

Az előállítások számában csökkenés jelentkezik, míg 2015-ben 71 főt állítottunk elő, addig 2016-ban 48 fő került előállításra. A rendőrség részére biztosított és a gépjárműben elhelyezett számítástechnikai eszközök jelenleg már lehetővé teszik a helyszínen történő személyazonosság megállapítását, így jelentős mértékben csökkent az olyan intézkedések száma, ahol a személyazonosság tisztázása érdekében rendőrségi épületbe kellett az intézkedés alá vont állampolgárt előállítani. Ez is az egyik oka az előállítások számának csökkenésének, a bűncselekmény gyanúja miatt előállított esetek minimális csökkenést mutatnak.

Az elrendelt elővezetések számában nagyfokú növekedés mutatható ki. Míg 2015. évben 23 esetben rendeltek el elővezetést, addig 2016. évben ez az esetszám 55 volt mely elrendelt elővezetések többnyire sikeresen kerültek végrehajtása.

A helyszíni bírságok számában jelentős emelkedés mutatható ki, míg 2015. évben 830 személlyel szemben került kiszabásra, addig 2016. évben 954 személlyel szemben alkalmaztunk ezt a szankciót.

**3. A rendezvénybiztosítások.**

Hasonlóan az előző évekhez, 2016. évben is számos rendezvényt kellett felügyelnünk Törtel vonatkozásában, így különösen a II. Juhászfesztivál és Szüreti fesztivál biztosításában vettek részt kollégáink. A felsoroltakon kívül minden állami ünnep biztonságos lebonyolításában részt vettünk Törtel község területén.

**4. Körzeti megbízotti státuszok feltöltöttsége és tevékenységük értékelése.**

A Jászkarajenő Rendőrőrs 5 fő körzeti megbízotti státusszal rendelkezik, amely 2015. november 1-jéig teljes egészében feltöltés alatt volt, de egy fő körzeti megbízott a Nagykőrösi Rendőrkapitányságra átszerelt, így 2015. utolsó két hónapjában 4 fő körzeti megbízottal láttuk el a szolgálatot. 2016. év elején fel tudtuk tölteni az átmenetileg megüresedett törteli székhelyű körzeti megbízotti státuszt. Jelenleg 2 fő státuszon kívüli próbaidős kolléga teljesít szolgálatot a Rendőrőrsön mely nagyfokban hozzájárul a 24 órás közterületi jelenlét biztosításához és a megfelelő szolgálatellátáshoz.

Kapitányságunk vonatkozásában megállapítható, hogy a körzeti megbízottak jelentős része, így különösen a kisebb településeken működő körzeti megbízottak klasszikus körzeti megbízotti szolgálatot látnak el. **Ennek keretében kiemelten jó kapcsolatot tartanak fent a helyi önkormányzatokkal, akik irodák biztosításával, illetve több esetben gépjárművek vásárlásával segítik munkájukat.**

A körzeti megbízotti szabályzatnak megfelelve **2016. évben a körzeti megbízottak szolgálati idejük 70%-át közterületen töltötték a**nnak ellenére is, hogy az adminisztrációs terhek jelentősen nem csökkentek.

A Jászkarajenői Rendőrőrsön szolgálatot teljesítő körzeti megbízotti állomány 2016-os évben 75 bűnügyet dolgozott fel, amely kisebb csökkentés mutat a 2015. évi 95 büntetőeljáráshoz képest.

**5. Bűn- és baleset megelőzés:**

A bűnügyi elemző-értékelő munka alapján tett megállapítások átitatják a körzeti megbízottak napi tevékenységét, akik a napi feladatok megszervezésénél dinamikusan alkalmazkodnak az aktuális bűnügyi helyzethez. A fenti együttműködésen túl a körzeti megbízottak folyamatosan kapcsolatot tartanak fent a területükön tevékenykedő mezőőri szolgálat munkatársaival.

Az áldozattá válás elkerülése érdekében folyamatos felvilágosító tevékenységet folytattunk, mely keretén belül kapcsolatot tartunk az egyházi vezetőkkel, idősek otthonával, valamint a nyugdíjas klubbal. A fiatalok körében történő felvilágosítást esetenként óraadásokkal a bűnmegelőzési előadó, valamint az iskolarendőr végzi.

Ahogyan az elmúlt években, úgy a 2015/16. tanévben is útjára indult „Az Iskola Rendőre Program”. Az iskolákkal kapcsolatot tartó kollégák munkáját koordinátorok segítik, akik tapasztalataikat minden évben az ősz folyamán koordinátori értekezlet keretében osztják meg egymással. Az Iskola Rendőre Program által szorosabbá vált a kapcsolat az intézményekkel, az információcsere jobban működik.

Az iskolai nyílt napokon, sport és egészségnapokon is jelen vagyunk az intézményekben. Alapvető célunk az, hogy az iskolák bizalommal forduljanak az iskolarendőrhöz.

**A vizsgált időszakban a Ceglédi Rendőrkapitányság, az időskorúak számára az általuk összejöveteli céllal használt klubhelyiségben 10 alkalommal szervezett megelőző, tájékoztató előadást.** A szép korúak az "unokázós" csalásokkal, trükkös lopásokkal, bankkártya használattal illetve a betörésekkel kapcsolatban hallgathattak előadást Abonyban, Törtelen illetve Cegléden. **Az érintett időszakban a vagyon elleni bűncselekmények megelőzése céljából a piac területén, heti rendszerességgel végrehajtott ellenőrzések során is megszólításra került az idősebb korosztály, szórólapok is kiosztásra kerültek**. Kapitányságunk illetékességi területein (Abony, Albertirsa, Dánszentmiklós, Törtel, Jászkarajenő) előre megszervezett kerékpár regisztrációk során, a résztvevő szép korúaknak 15 alkalommal történt tájékoztató jellegű előadás megtartása, illetve szórólapok kiosztása. **Folyamatosan figyelemmel kísértük az időskorúak sérelmére elkövetett bűncselekmények alakulását.** A napi jelentésből rendelkezésre álló adatok segítséget nyújtottak a prevenciós munkában. Az idősek sérelmére elkövetett bűncselekmények megelőzése, illetve a megvalósult bűncselekmények utáni segítés érdekében a bűnmegelőzési terület az év második felében folyamatosan kapcsolatot tartott az illetékességi területen élő időskorú lakossággal. **Mivel ez a korosztály a kiemelt kockázatú csoporthoz tartozik, ezért több színtéren is keressük a segítés lehetőségét.** Az illetékességi területen működő **nyugdíjas klubok igénylik bűnmegelőzési foglalkozásokat, előadásokat**. A korosztály részére több témát is biztosítunk. Elsődlegesen a saját személy-és vagyon biztonságukhoz kötődő témákat. E mellett azokat az előadásokat is szívesen hallgatják, ahol aktív korú családtagjaikat érintő problémákról (kábítószer megelőzés, média- internet veszélyei, kapcsolati függőség, stb.) hallhatnak, és sajátíthatnak el segítő ötleteket. Az értékelt időszakban 10 alkalommal tartottunk előadást, tájékoztatást.

**6. Együttműködés**

**6.1. Együttműködés a helyi Önkormányzattal**

A Jászkarajenői Rendőrőrs illetékességi területén működő mindhárom önkormányzattal az együttműködésünk példásnak mondható. Folyamatos, gyakran napi szintű egyeztetéseket folytatunk mind a polgármesterekkel, mind a pedig jegyzőkkel, képviselőkkel. 2015-ben minden önkormányzat elfogadta a rendőrség éves beszámolóját. Az önkormányzatok törekvéseinket támogatják, lehetőségeikhez mérten anyagi eszközeiket is rendelkezésre bocsátotta, a személyi állomány jutalmazását is jelentős mértékben támogatta. Az őrs épületében történő egyes felújítási és karbantartási munkálatok elvégzésért is bizalommal fordulhatunk az önkormányzathoz, melyet ezúton is szeretnék megköszönni.

Nagy segítséget jelent továbbá az önkormányzat által biztosított szolgálati mobiltelefon is, amelyen 0-24 órában elérhetőek vagyunk, melynek használatával hatékonyabban tudtunk a bejelentésekre reagálni, tevékenységünket eredményesebben tudtuk koordinálni. Szintén nagyfokú segítség a mindennapi munka ellátásában és a külterületek elérésben a három önkormányzat által vásárolt Dacia Duster terepjáró.

**6.2. A területileg illetékes bíróságokkal és ügyészséggel folytatott együttműködés helyezet.**

A Ceglédi Rendőrkapitányság Ceglédi Járási Ügyészséggel való együttműködése mondhatni **a megye szintjén is kiemelkedően jónak értékelhető.** A Ceglédi Járási Ügyészség Vezetője  
Dr. Göblyös Péter hivatali kötelezettségein túl is mindent megtesz annak érdekében, hogy a sikeres rendőri munkához segítséget nyújtson. **Eredmény centrikus vezetői hitvallásának köszönhetően a beosztott ügyészektől is elvárja a következetes, de segítő-együttműködő ügyészi-rendőri munkakapcsolat fenntartását.**

**Folyamatosan munkakapcsolatban vagyunk a szomszédos rendőrkapitányságokkal, megyei rendőr-főkapitányságokkal. A Katasztrófavédelem helyi kirendeltségével a NAV helyileg illetékes szerveivel és a Járási Hivatallal.**

A Jászkarajenői Rendőrőrs a Ceglédi Rendőrkapitányság Közrendvédelmi Osztályán keresztül szintén szoros kapcsolatban áll a Járási Ügyészséggel és a társszervekkel.

**6.3. Az oktatási intézményekkel, egyházakkal, civil szervezetekkel folytatott együttműködés helyzete.**

A Jászkarajenői Rendőrőrs parancsnoka illetőleg a körzeti megbízottak a fentebb taglaltakban folyamatos és kiváló kapcsolatot tartanak fenn az egyházakkal valamint az oktatási intézmények és civil szervezetek vezetőivel.

**6.4. A polgárőr egyesületekkel történő együttműködés értékelése és a közös szolgálatok.**

A Ceglédi Rendőrkapitányságnak hatályban lévő együttműködési megállapodása van a Jászkarajenői Rendőrőrs területén működő valamennyi polgárőr egyesülettel és a Törtelen működő Mezőőri Szolgálattal is. Az egyes rendészeti feladatokat ellátó személyekkel történő közös szolgálatellátás okán szoros kapcsolat alakult ki. A hatályban lévő megállapodások a gyakorlatban kellő hatékonysággal, érdemi együttműködést takarnak.

Az elmúlt év során a polgárőr szervezeteket továbbra is bevontuk a fokozott ellenőrzésekbe, valamint az időskorúak sérelmére elkövetett erőszakos bűncselekmények megelőzése érdekében történő feladatok végrehajtásába is. Részt vettek az önkormányzatok által szervezett helyi kulturális- és sportrendezvények biztosítási feladatainak végrehajtásában. Nagy segítséget jelentettek az állami ünnepek kapcsán tartott megemlékezések biztosításában, továbbá az iskolakezdéssel és az év végi ünnepekkel kapcsolatos feladatok végrehajtásában.

**III.**

**ÖSSZEGZÉS, CÉLKITŰZÉSEK A 2017-ES ÉVRE**

A Jászkarajenői Rendőrőrs 2016. évben a kitűzött céljait döntő többségben elérte, eredményesen hajtotta végre feladatait, az előző évi eredményeinken javítani tudtunk. A rendőrkapitányság illetékességi területén elhelyezkedő településeken élő lakosság közbiztonságot érintő, illetőleg a rendőrséggel szembeni elvárásainak jellemzően megfeleltünk, a központi feladatokat szem előtt tartva hozzájárultunk az Országos Rendőr-főkapitányság és a Pest Megyei Rendőr-főkapitányság stratégiai célkitűzéseinek megvalósításához.

A megvalósításhoz nagy reményeket fűzök az új őrsparancsnok személyéhez - András Hunor Lehel r. százados -, aki Koncz Bálint c. r. őrnagy helyére került a rendőrőrs élére. A megújuló lendülettel a rendőrőrs működésében jelentős előrelépést várok, amellyel az előző évekhez képest még kedvezőbb képet kaphatunk a lakosság szubjektív közbiztonságának megítélésében.

**Célkitűzések 2017. évre:**

* Továbbra is nagy hangsúlyt kell fektetni az állampolgárok biztonságérzetét leginkább befolyásoló bűncselekmények megelőzésére és eredményesebb felderítésére.
* A nyomozások eredményességének további javítása, különösen a betöréses lopások, lakásbetörések tekintetében.
* A közterületi intézkedések preventív irányú elmozdulása.
* Szoros és hatékony együttműködés az önkormányzatokkal, társszervekkel, intézményekkel, a civil szférával és a lakossággal.
* Új elképzelésekkel, új módszerekkel emelni a bűn és baleset-megelőzés, valamint a kommunikációs munkánk jelenlegi színvonalát és eredményességét.
* A lakosságot érintő problémákra való gyors, szakszerű reagálás.
* A családon belüli erőszak kapcsán hozzánk forduló állampolgárok ügyeinek hatékony, gyors intézése.
* Személyi állomány szakmai fejlesztése, a rendőri hivatással járó felelősségtudat elmélyítése, példamutató és elhivatott vezetői munkán keresztül.
* A személyi állomány megtartása.

Végezetül köszönetemet szeretném kifejezni a Polgármester Úrnak, valamint a Képviselő-testületnek és valamennyi szervezetnek, vállalkozásnak, magánszemélynek, akik bármely módon közreműködtek abban, hogy a Jászkarajenői Rendőrőrs feladatait maradéktalanul ellássa.

**Kérem a Tisztelt Képviselő-testületet beszámolóm elfogadására, valamint támogatásukat a célkitűzéseink eléréséhez.**

***Cegléd, 2017. február 27.***

**Tisztelettel és Köszönettel:**

**Török Csaba r. alezredes**

**kapitányságvezető**